**Z A P I S N I K**

**sa sjednice Skupštine trgovačkog društva KOMAG d.o.o. Magadenovac,**

**održane dana 23. prosinca 2024. godine u prostorijama KOMAG d.o.o. Magadenovac, Glavna 1,**

**s početkom u 12,00 sati**.

Skupštinu otvara predsjednik Skupštine Stjepan Živković, pozdravlja sve prisutne i utvrđuje da su Skupštini nazočni članovi Skupštine:

* Marin Lisec – član
* Tomislav Kusturić – član

Sjednici su nazočne:

* Jasna Živković, direktorica Društva
* Ivana Perić - Display d.o.o., za računalne usluge Donji Miholjac, knjigovodstveni servis koji vodi financijsko poslovanje Društva.

Zapisnik vodi: Ivana Perić

Predsjednik Skupštine konstatira da su nazočni svi članovi Skupštine i da će sve Odluke biti pravovaljano donesene te predlože slijedeći

**DNEVNI RED:**

1. Donošenje Financijskog plana za razdoblje 01.01.2025. do 31.12.2025.

2. Donošenje Plana i Programa rada KOMAG d.o.o. Magadenovac u 2025. godini (Godišnji plan

poslovanja za 2025. godinu)

3. Donošenje Plana nabave za 2025. godinu

4. Donošenje Odluke o visini osnovice za obračun plaće u KOMAG d.o.o. Magadenovac u 2025.

godini

5. Različito

Dnevni red je jednoglasno usvojen te se prelazi na rad prema utvrđenom dnevnom redu.

*Prije prelaska na dnevni red, predsjednik Skupštine Stjepan Živković obavještava ostale članove Skupštine da neće sudjelovati u raspravi i izuzima se iz odlučivanja pod točkom 1., 2., 3. i 4. dnevnog reda. Predsjedanje Skupštinom preuzima Marin Lisec.*

**Točka 1. Donošenje Financijskog plana za razdoblje 01.01.2025. do 31.12.2025. g.**

Predsjedavajući Skupštine Marin Lisec pozdravlja prisutne i napominje da je prijedlog Financijskog plana za razdoblje 01.01.2025. do 31.12.2025. godine dostavljen svim članovima Skupštine u pisanom obliku te da će dodatno obrazloženje iznijeti direktorica KOMAG d.o.o. Magadenovac, Jasna Živković.

Jasna Živković je pozdravila prisutne i, između ostalog, naglasila je da se u 2025. godini planiraju uobičajeni prihodi od obavljanja poslova povjerenih od strane Općine Magadenovac, a koji će prvenstveno ovisiti o pruženim uslugama i izvršenim radovima na održavanju komunalne infrastrukture i ostalim radovima koji se obavljaju za Općinu Magadenovac.

Rashodi su, uglavnom, vezani za plaće i doprinose na plaće radnika, materijalne troškove za rezervne dijelove i materijal, troškove za gorivo, za računovodstvene usluge i dr. Početkom godine ističe i leasing za traktor New Holland što je činilo znatan trošak. Predviđeni rashodi u financijskom planu prilagodit će se mogućnostima ostvarivanja prihoda, vodeći pri tome računa da Društvo i nadalje pozitivno posluje. Naglasila je da će Ivana Perić koja vodi financijsko poslovanje Društva detaljnije obrazloži stavke Financijskog plana za 2025. godinu.

Ivana Perić pozdravlja prisutne i iznosi članovima Skupštine da je financijsko poslovanje Društva u proteklom razdoblju zadovoljavajuće te da su planirani prihodi i rashodi prikazani u Financijskom planu za razdoblje 01.01.2025. do 31.12.2025. godine realni.

U 2025. godini planirani su prihodi u iznosu od 190.100,00 eura, a rashodi u iznosu od 188.500,00 eura. Prihodi se odnose na prihode od pružanja komunalnih usluga u iznosu od 165.600,00 eura te na prihode od ulaganja u komunalnu infrastrukturu (investicijsko održavanje i tekući popravci) u iznosu 21.000,00 eura. Što se rashoda tiče, oni se najvećim dijelom odnose na materijalne troškove (gorivo, rezervni dijelovi, građevinski materijal, računovodstvene usluge, investicijsko održavanje opreme, osiguranje osoba i imovine i sl.) u iznosu od 35.900,00 eura, na troškove osoblja (plaće, doprinosi na plaće, prijevoz i sl.) u iznosu od 98.500,00 eura te na amortizaciju u iznosu od 22.000,00 eura. Očekivanja su da će rashodi u 2025. godini biti pokriveni prihodima te će se ostvariti pozitivan rezultat poslovanja. Također će se, u idućoj godini, uskladiti plaće djelatnika sa zakonskim odredbama, a odnosi se na usklađivanje sa iznosom minimalnih plaća o čemu će biti više riječi u točki 4.

Nakon detaljnog obrazlaganja, predsjedavajući Skupštine Marin Lisec otvara raspravu po predloženom financijskom planu za 2025. godinu.

Tomislav Kusturić pozdravlja prisutne i izražava zadovoljstvo cjelokupnim poslovanjem Društva. Smatra da su prihodi i rashodi Društva realno planirani te da je važno da Društvo nastavi s pozitivnim poslovanjem i u 2025. godini.

Kako se više nitko nije javio za raspravu, predsjedavajući Skupštine daje na glasovanje donošenje Financijskog plana za razdoblje 01.01.2025. do 31.12.2025.

Nakon glasovanja, predsjedavajući Skupštine konstatira da je **s dva glasa** donesen

*FINANCIJSKI PLAN ZA RAZDOBLJE 01.01.2025. DO 31.12.2025.*

**Točka 2. Donošenje Plana i Programa rada Komag d.o.o Magadenovac u 2025. godini**

Prijedlog Plana rada za 2025. godinu dostavljen je svim članovima Skupštine u pisanom obliku.

Predloženi Plan rada za 2025. godinu detaljno je iznijela direktorica Društva Jasna Živković istaknuvši da će KOMAG d.o.o. izvršavati poslove koji su povjereni od strane Općine Magadenovac temeljem Ugovora o obavljanju komunalnih djelatnosti te vršiti pružanje komunalnih usluga temeljem pisanih zahtjeva, građanima i pravnim osobama na području Općine, ali i pravnim osobama koje nisu na području općine, ako iskažu potrebu za uslugama Društva.

Planirane aktivnosti odnose se na: održavanje nerazvrstanih cesta, održavanje javnih površina na kojima nije dopušten promet motornih vozila, održavanje građevina javne odvodnje oborinskih voda, održavanje javnih zelenih površina, održavanje građevina i uređaja javne namjene, održavanje groblja, održavanje čistoće javnih površina, usluge ukopa, održavanje društvenih domova, ugradnja i održavanje komunalne opreme i sanacija divljih odlagališta te na usluge ostalim fizičkim i pravnim osobama po pozivu ili zahtjevu.

Dodala je i da je tijekom 2025. godine planirano i nadalje provoditi sigurnost i edukaciju radnika posebno po pitanju zaštite na radu i zaštite od požara. Poslove zaštite na radu i zaštite od požara odrađivati će ovlaštena tvrtka, a svi radnici će redovito obavljati liječničke preglede, sukladno Zakonu, u ovlaštenim ustanovama radi utvrđivanja radne sposobnosti. Početkom godine planirana je i edukacija četvorice djelatnika za rad na siguran način (rukovanje trimerom, motorkom i upravljanje traktorom s priključcima). Isto tako, radnici imaju pravo na zaštitnu odjeću i obuću i zaštitna sredstva za rad na siguran način, a sva vozila, strojeve i alate pregledavaju i servisiraju za to nadležne osobe.

Na kraju je istaknula da je glavni cilj Društva pružiti što kvalitetniju uslugu održavanja komunalne infrastrukture Općini Magadenovac koristeći vlastite tehničke i ljudske potencijale, ali, isto tako, biti na usluzi svim stanovnicima Općine Magadenovac kao i pravnim osobama u zadovoljavanju njihovih potreba koje su u nadležnosti komunalnog društva KOMAG d.o.o. te predstaviti Društvo kao pouzdano, stabilno, s čvrstim materijalnim, financijskim i tehnološkim pretpostavkama za daljnji razvoj u obavljanju komunalnih djelatnosti.

Predsjedavajući Skupštine Marin Lisec, otvara raspravu po predloženom Planu i Programu rada za 2025. godinu.

Tomislav Kusturić slaže se sa prijedlogom Plana i Programa rada i nema ništa dodati.

Obzirom da se više nitko nije javio za riječ, predsjedavajući Skupštine daje na glasovanje Plan i Program rada u 2025. godini.

Nakon glasovanja, predsjedavajući Skupštine utvrđuje da je **s dva glasa** donesen

*PLAN I PROGRAM RADA KOMAG d.o.o. MAGADENOVAC U 2025. GODINI*

**Točka 3. Donošenje Plana nabave za 2025. godinu**

Prijedlog Plana nabave za 2025. godinu dobili su svi članovi Skupštine u pisanom obliku.

Obrazloženje Plana nabave dala je Jasna Živković koja navodi da je u Planu nabave navedeno sve ono što se planira nabaviti u 2025. godini, a u skladu je sa financijskim planom za 2025. godinu te da će se isti objaviti u Elektroničkom oglasniku javne nabave i na web stranici Društva.

Najveća stavka u Planu nabave je nabava građevinskog materijala (šljunak, pijesak, kamen i.dr.) – 6.400,00 eura, nabava trimera – 2.700,00 eura i radna odjeća i obuća – 1.500,00 eura.

Izvršenje Plana nabave će ovisiti o priljevu financijskih sredstava, odnosno naplati izvršenih radova i usluga.

Predsjedavajući Skupštine Marin Lisec je podržao Plan nabave i smatra da se tu nema što dodati jer su stavke u Planu nabave planirane u Financijskom planu koji je Skupština već usvojila pod prvom točkom dnevnog reda.

Obzirom da se više nitko nije javio za riječ, predsjedavajući Skupštine daje na glasovanje Plan nabave za 2025. godinu.

Nakon glasovanja, predsjedavajući Skupštine utvrđuje da je **s dva glasa** donesen

*PLAN NABAVE ZA 2025. GODINU*

**Točka 4. Donošenje Odluke o visini osnovice za obračun plaće u KOMAG d.o.o. Magadenovac**

**u 2025. godini**

Predsjedavajući Skupštine Marin Lisec otvara točku dnevnog reda i napominje da su prijedlog Odluke dobili svi članovi Skupštine u pisanom obliku te da će Jasna Živković dati dodatno obrazloženje.

Jasna Živković, između ostalog, navodi da je Vlada RH donijela Odluku o minimalnoj plaći u 2025. godini te da prema toj Odluci minimalna plaća iznosi 970 eura bruto.

Prijedlog je da osnovica za obračun plaće u KOMAG d.o.o. za 2025. godinu iznosi 1.050.,00 eura bruto i da se primjenjuje na obračun plaće djelatnika od 01. siječnja 2025. godine. Navodi da koeficijenti radnog mjesta za obračun plaće ostaju nepromijenjeni, a predložena osnovica određena je u skladu s financijskim mogućnostima Društva.

Marin Lisec predlaže da se djelatnicima poveća i naknada za topli obrok te da iznosi 50,00 eura/ mjesečno, ako to dozvoljavaju financije, a putni prijevoz neka ostane isti.

Tomislav Kusturić slaže se sa prijedlogom te predlaže da se poveća i naknada direktorici Društva, ako je to u skladu s financijskim mogućnostima Društva, obzirom da se plaće djelatnicima povećavaju već treću godinu za redom, a naknada direktorici se nije mijenjana.

Marin Lisec slaže se sa prijedlogom Tomislava Kusturića.

Obzirom da se više nitko nije javio za riječ, predsjedavajući Skupštine daje na glasovanje Odluku o visini osnovice za obračun plaće u KOMAG d.o.o. Magadenovac u 2025. godini

Nakon glasovanja, predsjedavajući Skupštine utvrđuje da je **s dva glasa** donesena

*ODLUKA O VISINI OSNOVICE ZA OBRAČUN PLAĆE U KOMAG D.O.O. MAGADENOVAC*

*U 2025. GODINI*

**Točka 5. Različito**

U prostoriju za sastanke je pozvan predsjednik Skupštine Stjepan Živković koji nastavlja voditi sjednicu. Poziva članove Skupštine da iznesu svoja pitanja i prijedloge u vezi rada Društva, poboljšanja rada ili nekih drugih pitanja i prijedloga koji se odnose na Društvo.

Marin Lisec je izvjestio Stjepana Živkovića o donesenim Odlukama na Skupštini i prijedlozima kao i o tome da je već raspravljano o radu i ostalim važnijim pitanjima u vezi Društva.

Kako više nije bilo pitanja i prijedloga, predsjednik Skupštine zaključio je rad Skupštine u 13,30 sati.

Broj: 12-2024-83

U Magadenovcu, 23.12.2024. godine

Zapisničar: Predsjednik Skupštine:

Ivana Perić v.r. Stjepan Živković v.r.